Birthe Rønn Hornbech (V), 1999-12-10:
Jeg afslører næppe nogen hemmelighed her ved starten i debatten at meddele, at Venstre stemmer imod lovforslaget, og det er ærlig talt med nogen undren og dyb utilfredshed, at vi har modtaget dette lovforslag.
Vi synes, at regeringen uden saglig begrundelse har gjort knæfald for det radikale bagland ved nu at fremsætte dette forslag, og hvad værre er, har regeringen yderligere lagt gift for forholdet mellem danskere og udlændinge. Det er da besynderligt, at den samme regering for 1 år siden forsikrede, at integrationsloven ville være med til at tilskynde udlændinge til at integrere sig og selv finde arbejde, og nu opgiver man totalt disse målsætninger.
Der er jo ikke mere tilskyndelse til at tage arbejde.
Sidste år forsikrede indenrigsministeren os også om, at denne integrationslov, som den ser ud i dag, ikke diskriminerer udlændinge økonomisk; alligevel skal der nu afsættes 800 mio. kr. de næste 3 år til udlændingene.
Vi synes, at regeringen indfører positiv særbehandling for udlændinge og dermed diskriminerer danskere, og det vil vi selvfølgelig undersøge nærmere i udvalget, men det er der jo altså nogle, der ikke vil give os tid til.
Vi kan se, at indenrigsministeren har sendt 34 spørgeskemaer ud og fået nogle foreløbige konklusioner
, og på disse foreløbige konklusioner og på dette meget spinkle grundlag vil man altså ændre loven.
Vi ville også gerne have tid til at undersøge noget nærmere, hvad andre kommuner siger, men det vil Socialdemokratiet altså heller ikke.
Op til valgkampen i 1998 ville regeringen jo for at kapre stemmer fremstå som strammere i udlændingepolitikken.
Nu er valget overstået, så kan den slappe politikken indtil næste valg.
Jeg behøver ikke henvise til meningsmålingerne, alle ved, de taler deres tydelige sprog: vælgerne flygter fra Socialdemokratiet.
Men det vigtigste og mest alvorlige i denne sag er, at det er en ussel behandling, ministeren og Socialdemokratiets medlem af Retsudvalget har forsøgt at give Folketinget, og jeg håber ikke, det lykkes.
Vi var i går en stor opposition af partier, der bad om, at dette forslag skulle behandles som alle andre, nemlig at vi får ordentlig tid til at læse lovforslaget, ordentlig tid til at stille spørgsmål, ordentlig tid til, at høringsberettigede myndigheder kan afgive høringssvar, og at vi kan få tid til at læse dem og stille spørgsmål.
Alt det er man fuldkommen ligeglad med.
Man forsøger med en socialdemokratisk magtbrynde, der siger spar to til dengang Birte Weiss var indenrigsminister, og det siger altså noget.
Opførslen er fuldkommen i strid med ånden i vor forfatning.
Det er absolut lige så nedladende, som at statsministeren lavede et forsvindingsnummer under en debat her i Folketingssalen forleden dag.
Denne regering foragter Folketinget.
Folketinget er kun til besvær.
Jeg vil sige, at der kan godt være love, som vi er imod, men som vi er parat til at køre hastigt igennem.
Vi har netop stemt imod retsafgiftsloven, men vi gennemførte den på ganske få dage, for vi mente, andet var usagligt.
Den var ukompliceret.
Det var bare nogle gebyrer, der skulle forhøjes.
Selvfølgelig kunne den, når der er finanslovpartier, der er enige, køre igennem Folketinget.
Vi vil altså ikke lade os tryne.
Vi forlanger at få lov til at udføre et ordentligt parlamentarisk arbejde.
Men det er åbenbart det rene hykleri, når statsministeren den ene gang efter den anden taler om lovkvalitet.
Man har sendt høringssvar til snesevis af myndigheder.
Hvornår skal de aflevere dem?
Hvornår skal vi andre læse dem?
Man er jo fuldkommen ligeglad med, hvad de myndigheder siger, for de får jo overhovedet ikke tid til at svare.
De skal altså sidde i weekenden og jaske tingene igennem.
Det er en umanerlig hån mod Folketinget og de høringsberettigede myndigheder.
Lad mig så til sidst sige: Hvis ikke ministeren sørger for at give partifællerne kontraordre, så må vi altså desværre udnytte grundloven.
Vi er i en række partier i færd med at samle underskrifter, og vi er også i stand til at opnå det fornødne antal underskrifter, så vi kan få udsat tredje behandling.
Men vi synes, det er en forkert rækkefølge, må jeg sige til ministeren, at vi skal begynde at stille spørgsmål og behandle lovforslaget mellem anden og tredje behandling.
Den grundige behandling hører hjemme mellem første- og andenbehandlingen.
Vi beder om ordentligt lovarbejde, at få ordentlige arbejdsvilkår her i Folketinget, så dette lovforslag behandles lige så ordentligt og grundigt som alle andre lovforslag.
Det er altså ikke punktet om indfødsretslov, der er på i øjeblikket, og jeg er nødt til at gentage: Jeg er ikke ordfører.
Med hensyn til hr. Jann Sjursens spørgsmål om ligebehandling var det jo netop sådan, at vi forhandlede i månedsvis sidste år.
Hr. Henrik Svane, indenrigsministeren og Socialdemokratiets ordfører kørte jo meget på Venstre og De Konservative for at overbevise os om, at det her var ligebehandling.
Undskyld jeg citerer hr. Torben Krogh fra Danmarks Radio, men han nævnede, at »fru Birthe Rønn Hornbech med ubønhørlig logik konkluderede, at så måtte der være positiv særbehandling i det lovforslag her.«
Men vi får jo ikke lejlighed til at undersøge det, og det er det, jeg vender mig imod.
I øvrigt må jeg sige, at jeg ikke mener, at det kan være sådan, at fordi Danmark er gæstfrit og tager flygtninge hertil, så skal enhver flygtning fra den første dag have præcis det samme som den, der er på højeste socialhjælp, og som har tjent landet i årevis.
Lampen er rød.